II. Qafas finanzjarju pluriennali 2. Il-Kunsill Ewropew laqa' l-ħidma li saret taħt il-Presidenza Rumena u ħa nota tad-diversi elementi tal-pakkett tal-QFP. Huwa appella lill-Presidenza Finlandiża biex tkompli l-ħidma u biex tiżviluppa l-Kaxxa ta' Negozjar. Fuq dik il-bażi, il-Kunsill Ewropew ser ikollu skambju ta' fehmiet f'Ottubru 2019, bil-għan ta' qbil qabel tmiem is-sena. III. Tibdil fil-klima 3. Il-Kunsill Ewropew jenfasizza l-importanza tas-Summit dwar l-Azzjoni Klimatika tas-Segretarju Ġenerali tan-Nazzjonijiet Uniti f'Settembru biex tiġi intensifikata l-azzjoni klimatika globali biex jinkiseb l-objettiv tal-Ftehim ta' Pariġi, inkluż billi jsiru sforzi biex iż-żieda fit-temperatura tiġi limitata għal 1.5 C 'il fuq mil-livelli preindustrijali. Huwa jilqa' l-involviment attiv tal-Istati Membri u tal-Kummissjoni fit-tħejjijiet. 4. B'segwitu għad-diskussjonijiet settorjali li saru fix-xhur reċenti, il-Kunsill Ewropew jistieden lill-Kunsill u l-Kummissjoni biex javvanzaw il-ħidma fuq il-kondizzjonijiet, l-inċentivi u l-qafas ta' abilitazzjoni li għandhom jiġu attwati, sabiex tkun żgurata transizzjoni għal UE b'impatt newtrali fuq il-klima f'konformità mal-Ftehim ta' Pariġi [1] li tippreserva l-kompetittività Ewropea, tkun ġusta u bbilanċjata soċjalment, tieħu kont taċ-ċirkostanzi nazzjonali tal-Istati Membri u tirrispetta d-dritt tagħhom li jiddeċiedu fuq it-taħlita tal-enerġija tagħhom stess, filwaqt li titkompla l-ħidma fuq il-miżuri diġà maqbula biex tinkiseb il-mira ta' tnaqqis tal-2030. Il-Kunsill Ewropew ser jiffinalizza l-gwida tiegħu qabel tmiem is-sena bil-għan tal-adozzjoni u l-preżentazzjoni tal-istrateġija fit-tul tal-UE lill-UNFCCC kmieni fl-2020. F'dan il-kuntest, il-Kunsill Ewropew jistieden lill-Bank Ewropew tal-Investiment biex jintensifika l-attivitajiet tiegħu b'appoġġ għal azzjoni klimatika. 5. L-UE u l-Istati Membri tagħha jibqgħu impenjati biex iżidu l-mobilizzazzjoni tal-finanzjament internazzjonali għall-klima minn firxa wiesgħa ta' sorsi privati u pubbliċi u biex jaħdmu għal proċess ta' rikostituzzjoni tal-Fond Ekoloġiku għall-Klima li jkun f'waqtu, ġestit tajjeb u ta' suċċess. IV. Diżinformazzjoni u theddid ibridu 6. B'segwitu għar-rapport tal-Presidenza u l-kontributi mill-Kummissjoni u r-Rappreżentant Għoli dwar it-tagħlimiet meħuda fir-rigward tad-diżinformazzjoni u l-iżgurar ta' elezzjonijiet ħielsa u ġusti, il-Kunsill Ewropew jappella għal sforzi sostnuti biex tiżdied is-sensibilizzazzjoni, jiżdied l-istat ta' tħejjija u tissaħħaħ ir-reżiljenza tad-demokraziji tagħna fil-konfront tad-diżinformazzjoni. Huwa jilqa' l-intenzjoni tal-Kummissjoni li twettaq evalwazzjoni fil-fond tal-implimentazzjoni tal-impenji meħuda minn pjattaformi online u minn firmatarji oħra taħt il-Kodiċi ta' Prattika. In-natura evoluttiva tat-theddid u r-riskju li qed jikber ta' interferenza malizzjuża u l-manipulazzjoni online assoċjata mal-iżvilupp tal-Intelliġenza Artifiċjali u t-tekniki tal-ġbir ta' data jeħtieġu valutazzjoni kontinwa u rispons xieraq. 7. L-UE ikollha tiżgura reazzjoni kkoordinata għat-theddid ibridu u dak ċibernetiku u ssaħħaħ il-kooperazzjoni tagħha mal-atturi internazzjonali rilevanti. Il-Kunsill Ewropew jilqa' l-adozzjoni ta' qafas ġdid għal miżuri restrittivi mmirati, u l-ħidma fuq attribuzzjoni kkoordinata fil-livell tal-UE fil-kuntest tas-sett ta' għodod taċ-ċiberdiplomazija biex jiskoraġġixxu u jirrispondu aħjar għall-attakki ċibernetiċi u jkun hemm reazzjoni aħjar għalihom. Huwa jistieden lill-istituzzjonijiet tal-UE, flimkien mal-Istati Membri, biex jaħdmu fuq miżuri biex tissaħħaħ ir-reżiljenza u tittejjeb il-kultura tas-sigurtà tal-UE kontra t-theddid ibridu u dak ċibernetiku minn barra l-UE, u biex in-netwerks tal-informazzjoni u l-komunikazzjoni tal-UE u l-proċessi tat-teħid tad-deċiżjonijiet tagħha jiġu protetti aħjar mill-attivitajiet malizzjużi ta' kull tip. V. Relazzjonijiet esterni 8. Fl-okkażjoni tal-10 anniversarju tas-Sħubija tal-Lvant, il-Kunsill Ewropew jafferma mill-ġdid l-importanza ta' din is-sħubija strateġika u jistieden lill-Kummissjoni u r-Rappreżentant Għoli biex jevalwaw strumenti u miżuri eżistenti u, abbażi ta' konsultazzjonijiet xierqa, jippreżentaw sett ulterjuri ta' objettivi ta' politika fit-tul sal-bidu tal-2020 bil-ħsieb tas-Summit tas-Sħubija tal-Lvant li jmiss. 9. Il-Kunsill Ewropew jilqa' t-trasferiment paċifiku tal-poter fir-Repubblika tal-Moldova u jistieden lill-Kummissjoni Ewropea u lir-Rappreżentant Għoli biex jaħdmu fuq sett ta' miżuri konkreti li jappoġġaw lir-Repubblika tal-Moldova, abbażi tal-implimentazzjoni sostnuta tagħha tar-riformi skont il-Ftehim ta' Assoċjazzjoni / DCFTA. 10. Il-Kunsill Ewropew jissottolinja l-importanza kruċjali tas-sħubija strateġika tal-UE mal-Afrika. Aħna impenjati niżviluppawha aktar b'ambizzjoni kondiviża biex naffrontaw flimkien l-isfidi komuni u globali. 11. L-istabbiltà, is-sigurtà u l-prosperità tal-pajjiżi tax-xatt tan-Nofsinhar tal-Mediterran huma ta' importanza kruċjali għall-UE. F'dan il-kuntest, il-paċi u l-istabbiltà fit-tul fil-Libja huma prijorità komuni. L-UE ttenni l-appoġġ tagħha għall-proċess immexxi min-NU għall-waqfien tal-ostilitajiet u għal soluzzjoni politika inklużiva. 12. Il-Kunsill Ewropew jilqa' l-impetu mġedded fir-relazzjonijiet bejn l-UE u l-Marokk u jistenna b'interess il-Kunsill ta' Assoċjazzjoni UE-Marokk li jmiss. 13. Il-Kunsill Ewropew itenni l-appell tiegħu lir-Russja biex teħles mingħajr kondizzjonijiet lill-baħħara Ukreni maqbudin, tirritorna l-bastimenti maħtufa u tiżgura l-passaġġ ħieles tal-vapuri kollha mill-Istrett ta' Kerch f'konformità mad-dritt internazzjonali. 14. Il-Kunsill Ewropew jesprimi t-tħassib kbir tiegħu dwar id-digriet presidenzjali Russu tal-24 ta' April li jippermetti l-ħruġ issimplifikat ta' passaporti f'ċerti żoni tar-reġjuni Ukreni ta' Donetsk u Luhansk, li jmur kontra l-ispirtu u l-objettivi tal-ftehimiet ta' Minsk. 15. Il-Kunsill Ewropew ser ikompli jissorvelja s-sitwazzjoni fil-Lvant tal-Ukrajna u jinsab lest li jqis opzjonijiet ulterjuri, inkluż in-nonrikonoxximent tal-passaporti Russi maħruġin bi vjolazzjoni tal-ftehimiet ta' Minsk, f'koordinazzjoni mill-qrib mas-sħab internazzjonali tiegħu. Il-Kunsill Ewropew jappella biex jerġgħu jibdew b'mod urġenti l-isforzi ta' negozjar bil-ħsieb tal-implimentazzjoni tal-ftehimiet ta' Minsk u għal miżuri mmirati lejn il-bini mill-ġdid tal-fiduċja bejn il-partijiet. 16. Is-17 ta' Lulju ser jaħbat il-ħames anniversarju mit-twaqqigħ tat-titjira MH17, li ħalla 298 ruħ mejta. Il-Kunsill Ewropew itenni l-appoġġ sħiħ tiegħu għall-isforzi kollha biex jiġu stabbiliti l-verità, il-ġustizzja u r-responsabbiltà għall-vittmi u l-qraba tagħhom, f'konformità mar-Riżoluzzjoni 2166 tal-KSNU. F'dan il-kuntest, huwa jilqa' l-aħbar tad-19 ta' Ġunju 2019 mill-Iskwadra ta' Investigazzjoni Konġunta li fin-Netherlands ser jitressqu akkużi kriminali kontra erba' individwi, jappella lir-Russja biex tikkoopera bis-sħiħ mal-investigazzjonijiet li għaddejjin, u jesprimi l-fiduċja sħiħa tiegħu fl-indipendenza u l-professjonaliżmu tal-proċeduri legali li ġejjin. 17. Il-Kunsill Ewropew ifakkar u jafferma mill-ġdid konklużjonijiet preċedenti tal-Kunsill u tal-Kunsill Ewropew, inkluż il-konklużjonijiet tal-Kunsill Ewropew tat-22 ta' Marzu 2018 li jikkundannaw bil-qawwa t-tkomplija tal-azzjonijiet illegali tat-Turkija fil-Lvant tal-Mediterran u fil-Baħar Eġew. Il-Kunsill Ewropew jesprimi tħassib serju dwar l-attivitajiet ta' tħaffir illegali attwali tat-Turkija fil-Lvant tal-Mediterran u jiddeplora l-fatt li t-Turkija għadha ma weġbitx għas-sejħiet ripetuti tal-UE biex twaqqaf dawn l-attivitajiet. Il-Kunsill Ewropew jenfasizza l-impatt negattiv immedjat serju ta' dawk l-azzjonijiet illegali fuq il-firxa sħiħa tar-relazzjonijiet bejn l-UE u t-Turkija. Il-Kunsill Ewropew jappella lit-Turkija biex turi rażan, tirrispetta d-drittijiet sovrani ta' Ċipru, u toqgħod lura minn kwalunkwe tali azzjoni. Il-Kunsill Ewropew japprova l-istedina lill-Kummissjoni u lis-SEAE biex iressqu opzjonijiet għal miżuri xierqa mingħajr dewmien, inkluż miżuri mmirati. L-UE ser tkompli timmonitorja mill-qrib l-iżviluppi u tinsab lesta biex tirrispondi b'mod adatt u f'solidarjetà sħiħa ma' Ċipru. Il-Kunsill Ewropew ser jibqa' jsegwi l-kwistjoni u jerġa' jirreferi għaliha skont il-ħtieġa. VI. Punti oħra 18. Il-Kunsill Ewropew japprova l-konklużjonijiet dwar it-tkabbir u l-proċess ta' stabbilizzazzjoni u ta' assoċjazzjoni kif adottati mill-Kunsill fit-18 ta' Ġunju 2019. 19. Fil-kuntest tas-Semestru Ewropew, il-Kunsill Ewropew ser ikollu diskussjoni abbażi ta' rapport orizzontali dwar ir-Rakkomandazzjonijiet Speċifiċi għall-Pajjiżi. [1] Għall-maġġoranza kbira tal-Istati Membri n-newtralità klimatika trid tinkiseb sal-2050. Ara l-paġna tal-laqgħa